  Туспуктэм: Наталия Сильвестрова Наталия Сильвестрова 6+ «Удмуртия» издательствоосын Лия Малыхлэн коркакузёос сярысь «Моко но Боко» выжыкыл-повестеныз книга поттӥзы. Ивортодэтъя «Удмуртия» агентстволэн корреспондентэз авторен пумиськылӥз. Произведение нимаз книгаен али гинэ потӥз ке но, Боко но Моко удмурт лыдӟисьёслы тодмо ини. Выжыкыл-повестьлэсь люкетъёссэ пӧртэм газет-журналъёсын печатлаллязы. Мунё театрын но геройёсын ӟуч но удмурт кылын спектакль возьматъязы. Книгаез лыдӟисьёс кык коркакузёосын – Мокоен но Бокоен эшъяськозы, соосын ӵош пӧртэм тумошо учыръёсы сюрозы. « Соос кык пӧртэм геройёс: одӥгез туж шаплы ерпечка, а мукетыз ассэ туж йӧно но визьнодо каремез потэ. Соос ӵожен ке, ваньмыз йырчукин коркаын может берытскыны, сыӵе пӧртэм учыръёсы вуо соос » Лия Малых, книгалэн авторез Книгаяз Лия Малых улонысьтыз, пичи дырысьтыз учыръёсты, апаеныз шудэмзэс, йыртэмамзэс пыртӥз. Автор пусйиз, геройёсы со аслэсьтыз пушдуннезэ, сямъёссэ пычатӥз. «Мон Боко кадьгес сямыя, а гожъяськыкум мон Моко кадь луисько. <…> Улонын мон туж лачмыт, чалмыт адями, а тае лыдӟиды ке, воксё паймоды. Гожъяськонын мон ерпечка луисько » Лия Малых, книгалэн авторез Книгаысь иллюстациосты Лия Малыхлэн апаез, суредась Надежда Касаткина быдэстӥз. Сьӧдо-тӧдьыё суредъёс пиналлэсь фантазизэ ужатто, солы аслыз геройёсты йыраз буяны луонлык сёто. Выжыкыл-повесть школае мыныны дасяськись нылпиослы но покчи классъёсын дышетскисьёслы гожтэмын. Озьы ке но котькуд адями, пересез но, пиналэз но, отысь мае ке тунсыкозэ, сюлмызлы матынзэ шедьтоз. « Со семьяен лыдӟон книга. Пиналъёслы гинэ ӧвӧл со тунсыко.Лыдӟыны кутскизы ке, мама-папазылэн, песянай-песятайзылэн асьсэлэн сое быдэсак пумозяз лыдӟемзы потоз » Лия Малых, книгалэн авторез Книгае, выжыкыл-повесть сяна, куинь пьеса пьеса пыриз. Отын кык коркакузёос озьы ик валтӥсь геройёс луо. Туала вакытэ школаысь нылпи театръёс сценкаослы кулэясько шуыса валэктӥз Лия Малых. Со дышетӥсьёслы но, лыдӟиськонниосын ужасьёслы но, асьсэлы пиналъёслы но туж пайдаё луоз. Книгалэн тиражез 500 экземпляр. Тодэ вайытом, издательствоын удмурт калык выжыкылъёсын книга поттӥзы. Тегъёс: книгаос книгапоттонни нылпиос Удмуртия  